# metadata.dc.description.abstract[].value
La teoria de la relativitat general va néixer oficialment l'any 1915 amb la publicació a la revista Annalen der Physik d'un llarg article d'Albert Einstein. En aquest article, l'autor introdueix les famoses equacions d'Einstein, que descriuen com una distribució de matèria i energia corba l'espaitemps. Postula que les partícules lliures o de prova, és a dir, les partícules no sotmeses a altres forces que la gravitacional, segueixen les equacions geodèsiques de l'espaitemps. A més, demostra que en la nova teoria hi haurà un avançament en el periheli de Mercuri que està d'acord amb les observacions astronòmiques, dona una predicció de la desviació dels raigs de llum quan passen a prop del Sol i prediu el desplaçament de la freqüència de la llum en un camp gravitacional, l'anomenat desplaçament al roig gravitacional de la llum. Des d'aleshores, la teoria ha passat nombroses proves i en aquests darrers 25 anys s'ha convertit en la teoria clàssica de la gravitació i en l'eina bàsica de la cosmologia per descriure l'Univers a gran escala.

# metadata.dc.source[].value
Articles publicats en revistes (Física Quàntica i Astrofísica)